**Izvleček**

Pridobili in raziskali smo komercialno količino namolženega mleka kobil lipicanske pasme. Rutinska mehanska molža treh kobil je potekala na raziskovalni ustavnovi, registrirani za prirejo kobiljega mleka. Rezultati so pokazali, da je bila povprečna dnevna količina mleka (KM) 8.24 kg, mleko pa je v povprečju vsebovalo 4,027 g/kg maščobe (M), 15,064 g/kg beljakovin (B) in 63,218 g/kg laktoze (L). Povprečno število somatskih celic (ŠSC) v mleku je bilo 6,556 x 10³/ml, povprečno skupno število mikroorganizmov (SŠM) 114,689 x 10³/ml, povprečna zmrziščna točka (ZT) mleka pa -0,505 °C. Rezultati analize variance so pokazali, da na B, L, ŠSC in SŠM statistično značilno vplivata zaporedna molža in kobila ter da se količina B, ŠSC in ŠSM v mleku zmanjšuje z napredovanjem stadija laktacije medtem ko se vsebnost M povečuje. Interakcija med zaporedno molžo in kobilo je statistično značilno vplivala le na vsebnost M. Gre za prvo študijo mleka lipicanske pasme, kar omogoča nadaljno primerjavo med pasmami. Uporaba kobil te slovenske avtohtone pasme konj za komercialno rutinsko prirejo mleka bi predstavljala njeno dodatno gospodarsko vrednost in s tem razlog za ohranitev.